b"\n_START_ARTICLE_\nMarcel Cama i Marqu\xc3\xa8s\n_START_SECTION_\nResum biogr\xc3\xa0fic\n_START_PARAGRAPH_\nCama entr\xc3\xa0 a treballar a Montesa a 14 anys, ja aleshores amb l'esperan\xc3\xa7a d'esdevenir-ne algun dia pilot oficial. S'hi estigu\xc3\xa9 treballant quatre anys, anant pujant de categoria de mica en mica, fins que el 1953 l'empresa decid\xc3\xad posar a prova alguns dels seus treballadors -entre els quals ell- i pass\xc3\xa0 les proves satisfact\xc3\xb2riament (entre d'altres, calia participar-ne en una de regularitat).\n_START_SECTION_\n1953, debut en competici\xc3\xb3\n_START_PARAGRAPH_\nJa adm\xc3\xa8s com a pilot de f\xc3\xa0brica, debut\xc3\xa0 en cursa a M\xc3\xbarcia amb una Montesa Nervo 125cc, acabant-hi quart. Tot seguit disput\xc3\xa0 les pujades de muntanya de Vallvidrera i La Rabassada, guanyant-les totes dues de forma rotunda. Aquell mateix any, Montesa l'inscrigu\xc3\xa9 al Campionat d'Espanya de velocitat._NEWLINE_L'any seg\xc3\xbcent, 1954, fou l'\xc3\xbanic pilot capa\xc3\xa7 de plantar cara al potent equip de MV Agusta, capitanejat per Juan Atorrasagasti, aconseguint fins i tot una bonica vict\xc3\xb2ria al Premi Internacional de Madrid, disputat al Parc del Retiro._NEWLINE_El 1955 disput\xc3\xa0 la seva primera cursa de resist\xc3\xa8ncia, amb Enric Sirera, per\xc3\xb2 hagueren d'abandonar a dues voltes del final mentre anaven primers. Al llarg de la seva carrera, aquesta trista experi\xc3\xa8ncia li pass\xc3\xa0 diverses vegades m\xc3\xa9s, sempre formant parella amb Sirera. El 1956 aconsegu\xc3\xad un dels seus resultats m\xc3\xa9s destacats, acabant segon a la cursa de 125cc del Tourist Trophy de l'Illa de Man, darrere Carlo Ubbiali, despr\xc3\xa9s d'haver anat primer una estona. El 1957 tamb\xc3\xa9 protagonitz\xc3\xa0 un recordat duel pel primer lloc al Gran Premi d'Espanya de 125cc, al Circuit de Montju\xc3\xafc, acabant finalment tercer darrere Carlo Ubbiali i Colombo, pilots oficials de MV Agusta.\n_START_SECTION_\n1958, a Bultaco\n_START_PARAGRAPH_\nEl 1958, despr\xc3\xa9s de l'abs\xc3\xa8ncia dels circuits for\xc3\xa7ada pel servei militar, es trob\xc3\xa0 en tornar que els principals t\xc3\xa8cnics de Montesa, entre ells Francesc Xavier Bult\xc3\xb3, havien abandonat l'empresa i havien decidit de fundar-ne una de nova, Bultaco. Cama s'hi un\xc3\xad sense dubtar-ho, esdevenint-ne un dels dotze membres fundadors i, despr\xc3\xa9s d'alguns intents fallats, aconsegu\xc3\xad la seva primera vict\xc3\xb2ria amb la nova moto l'11 d'octubre de 1959, casualment tamb\xc3\xa9 al Premi Internacional de tardor de Madrid. Amb Bultaco segu\xc3\xad obtenint diverses vict\xc3\xb2ries, entre les quals el primer lloc absolut a Clarmont-Ferrand en 175cc el 1960. Aquell mateix any tamb\xc3\xa9 form\xc3\xa0 part (juntament amb Paco Gonz\xc3\xa1lez, John Grace, Ricardo Quintanilla i Georges Monneret) de l'equip oficial de la marca que va batre diversos r\xc3\xa8cords mundials de velocitat a Montlh\xc3\xa9ry, a bord de la m\xc3\xadtica Bultaco Cazar\xc3\xa9cords._NEWLINE_El 1961 pat\xc3\xad un seri\xc3\xb3s accident a Montju\xc3\xafc que el mantingu\xc3\xa9 allunyat dels circuits durant uns quants mesos, i malgrat que el mateix any reaparegu\xc3\xa9 amb vict\xc3\xb2ria a Bilbao, durant tot el 1962 no particip\xc3\xa0 en cap cursa per culpa de les seves lesions, que no acabaven de guarir-se.\n_START_SECTION_\n1963, retirada definitiva\n_START_PARAGRAPH_\nJa el 1963, totalment recuperat, disput\xc3\xa0 algunes curses per\xc3\xb2, veient que no acabava de recuperar la seva antiga forma, abandon\xc3\xa0 definitivament la competici\xc3\xb3 despr\xc3\xa9s d'una cursa a M\xc3\xa1laga. A partir d'aleshores pass\xc3\xa0 a ocupar un c\xc3\xa0rrec de responsabilitat dins el departament de desenvolupament de Bultaco, que mantingu\xc3\xa9 fins al tancament de la f\xc3\xa0brica a comen\xc3\xa7aments de la d\xc3\xa8cada de 1980."